text: 189 passagerer strandet i Billund
  28 oktober 2013 kl. 10.51
  Et charterfly med 189 passagerer sikkerhedslandede mandag formiddag i Billund Lufthavn.
  Flyet fra det islandske selskab Primera Air var på vej til Fuerteventura.
  - Kort efter afgang begyndte det at lugte i flyet, og vores kaptajn på flyet valgte derfor at returnere til Billund, siger Jacob Helle, kommerciel direktør i Primera, til Vejle Amts Folkeblad.
  Passagererne venter i Billund Lufthavn, indtil flyet er undersøgt.
  Politiet fik kort før klokken 9.00 anmeldelse om en sikkerhedslanding i kategori to. Den betyder, at flyet havde et teknisk problem, der kunne få indflydelse på landingen. Først i kategori tre er der risiko for havari.
  